Védett fákat vágtak ki a Balatonnál - Olvasóink kérdezték - Hírek - KaposPont
Védett fákat vágtak ki a Balatonnál Szerző: MTI | 2016. Március 17. - Csütörtök 11:10 | Címkék: BAlaton, Olvasóink kérdezték, SIófok, kivágás, feljelentés
Rendőrségi feljelentést tett az ügyben az Országos Meteorológiai Szolgálat és a siófoki önkormányzat is hasonló lépésre készül.
Az OMSZ nevében eljáró Horváth Ákos, a Balatoni Viharjelző Obszervatórium vezetője az MTI-nek elmondta, a mérést végzők vasárnap hajnalban észlelték, hogy a szomszédos telken több ember megjelent és egy markolóval gyökerestül kidöntötték a fákat, majd feldarabolták. A riasztott rendőröknek hivatalos fakivágási engedélyt mutatott a telektulajdonos rokona. Pár órán belül - amikorra a hársfákat már legallyazták, feldarabolták és elszállították - kiderült, hogy a kivágási engedélyt két másik fiatal, nem védett, és jóval arrébb álló fára kérte és kapta meg a tulajdonos.
Horváth Ákos korábban az MTI-nek azt mondta, ahhoz, hogy a klímaváltozásra fel lehessen készülni, stratégiai kérdés a precíz mérés, a pontos adatsor, márpedig az obszervatórium környezetének beépítése ezt veszélyezteti, ezért az építési engedély kiadása nem tekinthető egyszerű építésjogi kérdésnek. "Magyarországon ilyen adatsorral rendelkező és ennyire beépítetlen mérési pont már alig van, a Balatonnál pedig nincs több" - közölte a szakember, hangsúlyozva, hogy a mérési pontatlanságok miatt elmaradó vagy hibás viharjelzések életveszélyt jelenthetnek a balatoni fürdőzők, horgászok, hajósok számára.